
NR. SC2017- 
RAPORT DE SPECIALITATE

privind aprobarea participării Municipiului Timişoara, în calitate de partener, în cadrul Proiectului „URB-Inclusion- Faza II” - Programul de Cooperare URBACT III al Comisiei Europene (fonduri FEDR) şi a contribuţiei Municipiului Timişoara în acest proiect
Având în vedere Expunerea de motive nr. SC2017- ..........................….... a Primarului Municipiului Timişoara şi Proiectul de hotărâre privind aprobarea participării Municipiului Timişoara, în calitate de partener, în cadrul Proiectului „URB-Inclusion”- Faza II,  prin care se propune:

· aprobarea participării Municipiului Timişoara, în calitate de partener, în cadrul Proiectului „URB-Inclusion”- Faza II, în vederea accesării de fonduri nerambursabile prin Programul de Cooperare URBACT III al Comisiei Europene
· aprobarea valorii totale a bugetului propus pentru Municipiul Timişoara în sumă de 58.372,56 Euro, pentru implementarea Proiectului prevăzut la Art. 1, defalcat pe surse de finaţare, după cum urmează:

- contribuţia FEDR (asistenţă financiară nerambursabilă) de 85% - în valoare de 49.616,68 Euro;

- cofinanţare naţională prin MDRAPFE de 13% - în valoare de 7.588,43 EUR;

- contribuţia proprie de 2% - în valoare de 1.167,45 EUR din bugetul local al Municipiului Timişoara.

· aprobarea alocării în bugetul local a contravalorii în lei a sumei de 58.372,56 EUR ce constituie cheltuieli eligibile, reprezentând valoarea integrala corespunzătoare părţii proprii de proiect pe care şi-o asumă Municipiul Timişoara în cadrul proiectului prevazut la Art. 1, precum şi a cheltuielilor neeligibile sau conexe aferente acestui proiect care pot apărea pe parcursul implementării proiectului;
· contribuţia FEDR şi cofinanţarea naţională se vor recupera conform OG 29/2015;
· aprobarea împuternicirii domnului Nicolae Robu, în calitate de Primar al Municipiului Timişoara, în vederea semnării tuturor documentelor aferente Proiectului „URB-Inclusion”- Faza II.
Obiectivele proiectului „URB-Inclusion”- Faza II sunt următoarele:

Obiectivul general al proiectului este: Crearea de noi soluţii de implementare pentru reducerea sărăciei în zonele urbane defavorizate.
            Obiectivele acţiunilor propuse în proiect, pentru toţi partenerii, sunt:

· Să confirme şi să consolideze parteneriatului iniţial, asigurându-se că toţi partenerii s-au angajat în cadrul URBACT;
· Să meargă mai adânc în provocările şi problemele care trebuie abordate de către toţi partenerii în cadrul proiectului (inclusiv aşteptările partenerilor şi potenţialele contribuţii la proiect, concentrarea provizorie asupra Planului Local de Acţiune, componenţa provizorie a grupului lor de sprijin local).
· Să proiecteze metodologia pentru activităţile de schimb, atât la nivel transnaţional, cât şi la nivel local.
Principalele activităţi ale proiectului vor fi :

1. Administrare reţea

2. Activităţi de schimb şi de învăţare transnaţionale - Sunt planificate patru întâlniri transnaţionale în Faza II;

3. Politici şi practici locale

4. Pregătirea strategiei de comunicare şi diseminare
Bugetul total al fazei II a proiectului este de 749.259,98 Euro, din care contribuţia FEDR este de 561.790,44 Euro. 
Pentru Municipiul Timişoara bugetul aprobat este de 58.372,56 Euro, din care contribuţia ERDF este de 49.616,68 Euro (85%  din bugetul pentru Timişoara). 

Municipiul Timişoara va suporta o cotă parte de 15% din suma de 58.372,56 euro, respectiv 8.755,88 euro. 

În conformitate cu adresa Ministerului Dezvoltării Regionale şi Administraţiei Publice, înregistrată sub nr. 5803/14.11.2016, Municipiul Timişoara va putea solicita cofinanţarea proiectului în proporţie de 13% de la bugetul de stat al României, după primirea ultimei tranşe de finanţare din fonduri FEDR, în baza unui contract de cofinanţare ce va fi semnat ulterior, în conformitate cu OG 29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul Cooperare teritorială europeană. 
În concluzie, pentru a realiza activităţile propuse în faza  a II-a a proiectului URB-Inclusion, este oportună accesarea de fonduri nerambursabile în cadrul Programului de Cooperare URBACT III al Comisiei Europene, cu respectarea criteriilor de eligibilitate stabilite de finanţator,  în temeiul actelor normative menţionate în preambulul Proiectului de hotărâre: Programul Operaţional Urbact III 2014-2020 adoptat de către Comisia Europeană la 12.12.2014; Legea  nr. 215/2001 privind administraţia publică locală-art. 36, alin.(2), lit. e), alin.(7) lit. a) şi art. 45; Legea nr. 500/2002, a finanţelor publice; Legea nr. 273/2006 cu privire la finanţele publice locale; Ordonanţa Guvernului nr. 29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, în perioada 2014-2020, precum şi normele de punere în aplicare).

Având în vedere prevederile legale expuse în prezentul raport, apreciem că proiectul de hotărâre privind privind aprobarea participării Municipiului Timişoara, în calitate de partener, în cadrul Proiectului „URB-Inclusion – faza II, îndeplineşte condiţiile pentru a fi supus dezbaterii şi aprobării plenului consiliului local. 

